Legal Document

Category: 124

Text:
49. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 2066219/9816/0022 της 16/29 Σεπτ. 1997 (ΦΕΚ Β΄ 863) Καθορισμός χιλιομετρικής αποζημίωσης των μετακινουμένων υπαλλήλων για υπηρεσία με ιδιόκτητα μεταφορικά μέσα. Έχοντας υπόψη: 1.Τις διατάξεις της παρ. 6 του άρθρ. 3 του Νόμ. 2346/95 (ΦΕΚ 220/Α΄/30.10.95) «Δαπάνες κίνησης των μετακινουμένων προσώπων με εντολή του Δημοσίου εντός και εκτός της Επικράτειας για εκτέλεση υπηρεσίας και άλλες διατάξεις». 2.Την αριθ. 1107147/1239/0006Α/4.10.96 (ΦΕΚ 922/Β/96) κοινή απόφαση του Πρωθυπουργού και Υπουργού Οικονομικών με θέμα «Ανάθεση αρμοδιοτήτων Υπουργού Οικονομικών στους Υφυπουργούς Οικονομικών», αποφασίζουμε: 1.Καθορίζουμε την χιλιομετρική αποζημίωση των μετακινουμένων για υπηρεσία υπαλλήλων με ιδιόκτητα μεταφορικά μέσα, ως εξής: α)Για μετακίνηση με επιβατικά αυτοκίνητα σε 35 δραχμές για κάθε χιλιόμετρο. β)Για μετακίνηση με μοτοσυκλέτες στο 1/3 της αποζημίωσης της προηγουμένης περίπτωσης, δηλαδή σε 11,50 δραχμές για κάθε χιλιόμετρο. γ)Για μετακίνηση με μοτοποδήλατα στο 1/5 της αποζημίωσης της α΄ περίπτωσης, δηλαδή σε 7 δραχμές για κάθε χιλιόμετρο. 2.Η προκαλούμενη με την απόφαση αυτή δαπάνη δεν μπορεί να υπολογισθεί καθόσον βαρύνει τους προϋπολογισμούς των Υπουργείων, Ν.Π.Δ.Δ. και Ο.Τ.Α. και εξαρτάται από τη συχνότητα των μετακινουμένων για εκτέλεση υπηρεσίας υπαλλήλων, μεταθέσεις, αποσπάσεις κ.λπ. καθώς και τα διανυόμενα χιλιόμετρα. 3.Η ισχύς της απόφασης αυτής αρχίζει με τη δημοσίευσή της στην Εφημερίδα της Κυβερνήσεως καταργουμένης από της ημερομηνίας αυτής της αριθ. 2028461/3353/0022/10.5.93 (ΦΕΚ 355/Β/17.5.93) ομοίας απόφασής μας.